钦定古今图书集成/明伦汇编/闺媛典/第032卷 > 陈寡孝妇
## 钦定古今图书集成/明伦汇编/闺媛典/第032卷 > 陈寡孝妇

按刘向《列女传》，孝妇者，陈之少寡妇也。年十六而嫁，
未有子。其夫当行戍，夫且行时，嘱孝妇曰：“我生死未
可知，幸有老母，无他兄弟。倘吾不还，汝肯养吾母乎？”
妇应曰：“诺。”夫果死不还。妇养姑不衰，慈爱愈固，纺绩
以为业，终无嫁意。居丧三年，其父母哀其年少而早
寡也，将取而嫁之。孝妇曰：“妾闻之：信者人之干也，义
者行之节也。妾幸得离襁褓，受严命而事夫，夫且行
时，属妾以其老母，既许诺之矣。夫受人之托，岂可弃
哉？弃托不信，背死不义，不可。”母曰：“吾怜女年少早寡
也。”孝妇曰：“妾闻宁载于义而死，不载于地而生。且夫
养人老母而不能卒，许人以诺而不能信，将何以立
于世？夫为人妇，固养其舅姑者也。夫不幸先死，不得
尽为人子之礼。今又使妾去之，莫养老母，是明夫之
不肖，而著妾之不孝。不孝不信，且无义，何以生哉！”因
欲自杀。其父母惧而不敢嫁也。遂使养其姑。二十八
年，姑死，葬之，终奉祭祀。淮阳太守以闻，汉孝文皇帝
高其义，贵其信，美其行，使使者赐之黄金四十斤，复
之终身，号曰孝妇。君子谓孝妇备于妇道。《诗》云：“匪直
也人，秉心塞渊。”此之谓也。